《游骊山》
宋代·孙渐

晓促零口征，晚留华清宿。弥月倦纷埃，晞发莲汤浴。

夜雨闹庭梧，漏长秋睡足。平明径欲西，霁色开林麓。

遂作朝元游，聊放千里目。嵯峨北来横，渭水东转曲。

坡田散牛羊，沙岸翔凫鹜。爽气袭衣裘，青烟生井屋。

忆昔唐天子，承天溺爱欲。翠辇拂行云，钩陈裹幽谷。

遗址今尚存，缭垣半颓覆。玉像暗真仙，石槽标饮鹿。

羯鼓寂无声，连理空馀木。长生岂难求，有道书丹箓。

泪未忘马嵬，恨已悲金粟。往事寄冥冥，芳草依然绿。

作者简介：孙渐，徽宗政和元年（一一一一），为京东西路提刑（《宋会要辑稿》职官五八之一六）。二年、三年时，为权发遣湖北转运副使（同上书食货四九之二七、职官六一之四三）。八年，以中奉大夫、直秘阁知梓州（同上书选举三三之三一、职官三之四九）。今录诗二首。